Четврта регионална работилница:

**Пристап до правдата преку правни и судски реформи за подобрување на судството, казнената политика и пробацијата**

5-7ми декември, 2017

Хотел Бистра, Маврово

**З А К Л У Ч О Ц И**

* Овој форум ги поддржува реформите и активностите и сугерира поголема вклученост на судиите во овој процес.
* Овој реформски процес треба да резултира со мерки кои ќе ја зајакнат „судската независност и одговорност“ уредувајќи ги особено статусните прашања, процесните закони и финансиската независност.
* Потребно е да се согледаат компаративните искуства и добрите практики кои беа изнесени на овој форум, за со цел креирање на адекватни законски решенија, во насока на:
	+ Етаблирање на транспарентни механизми за евалуација и одговорност на судиите со посебен фокус на реформа на улогата и надлежностите на Судскиот совет на Република Македонија.
	+ Потребно е ревидирање на критериумите и постапката за избор и евалуација на судиите.
* Здружението на судии има и треба да има клучна улога во реформите за судството, за што најдобар доказ е дека најголемиот дел од заклучоците на расправите се внесени во Стратегијата за реформи.
* Во насока на зајакнување на независноста на судиите потребно е да се градат мерки за личен интегритет на судијата. Судијата треба да биде надвор од политичките збиднувања согласно позитивниот пример и во САД.
* Од исклучителна важност е доследно имплементирање на Стратегијата за реформа на правосудството, која има неколку главни цели кои претставуваат единство и претпоставуваат фазно надминување на лоцираните слабости во правосудството.
* Забелешките на дискусијата за казнената политика на судовите на Република Македонија упатуваат дека укинувањето на Законот за видот и одмерувањето на казните било позитивен чекор во однос на враќањето на интегритетот на судојата при одлучувањето.
* Таквиот начин на одмерување на казните не требаше да биде подигнат на ниво на закон, туку можеше да има консултативна улога која ќе им помогнеше на судиите.
* Во насока на воедначување на казнената политика на судовите во Република Македонија, потребно е ревидирање и функционирање на механизмите на Врховниот суд на РМ и апелациските судови. Секакви ад-хок административни тела за воедначување на казнената политика треба само административно да помагаат во воедначувањето на политиката без да имаат судски надлежности.
* Потребно е утврдување на натамошна стратегија за воендчаување на казнената политика на судовите, по укинување на Законот за одмерување на казните.
* Анализата на казнената политика на судовите на Република Македонија треба да понуди одредени толкувања за дилемите на експертската јавност (судиите, обвинителите и адвокатите) при примената на Законот за одмерување на казната имајќи ги предвид предлозите и препораките од анкетираните целни групи, разговорите со релевантните претставници како и разгледаните пресуди од судовите.
* Овој форум се залага за примена на пробацијата имајќи ги во предвид и европските пробациски правила и пробацијата од аспект на Советот на Европа.
* Транспарентноста, придонесува кон  креирање на доверба во судството која треба да биде заснована на реални и мерливи критериуми за мерење на довербата во судството.
* Клучно во сите понатамошни измение осовремување на законодавството особено во поглед на барањата на Европската Унија и Соединетите Американски Држави.
* Форумот се залага за формирање на независно судско медиумско тело кое ќе придонесе за воспоставување на соработка меѓу медиумскиот и судскиот сектор и градење на соодветни стандарди.
* Овој форум се залага за успешно градење на отворено општество, односно воспоставување на соработка со невадиниот сектор за промоција на работата на судовите.
* Овој форум укажува на потребата за балансиран медиумски пристап односно упатува на ниво на транспаретност која нема да наштети на судските процеси и ќе ја почитува презумпцијата на невиност на обвинетите во постапката.

**Маврово 07/12/2017**

**Претседател на Здружението на судии на РМ**

**Д-р Џемали Саити, судија**